19/04/2012 | Administración LocalMunicipal
Ares
Aprobación definitiva da modificación puntual das normas subsidiarias de planeamento municipal de Ares (A Coruña) “Modificación segunda para a actuación integral na fachada marítima de Redes”

Aprobada por Orde do Conselleiro de Medio Ambiente, Territorio e Infraestructuras de data 24 de xaneiro do 2012 a aprobación definitiva da Modificación Puntual das Normas Subsidiarias de Planeamento Municipal de Ares (A Coruña) para a actuación integral na fachada marítima de Redes, de conformidade co disposto no artigo 92 da Lei 9/2002 e 70 da Lei 7/1985, do 2 de abril, reguladora das Bases de Réxime Local, procédeses á publicación da normativa e a ordenanza da modificación aprobada definitivamente: A Modificación Puntual das Normas Subsidiarias de Planeamento Municipal de Ares ten por obxecto a súa adecuación ao proxecto que o Ministerio de Medio Ambiente - Dirección General de Costas a través da Demarcación de Costas de Galicia redactou para a Actuación Integral na Fachada Marítima de Redes, así como a inclusión de terreos para unha actuación complementaria do Concello. As Normas de Ordenación Subsidiarias de Planeamento de Ares foron aprobadas con carácter definitivo o 4 de decembro de 1978 e estiveron vixentes ata 1999, ano de aprobación definitiva do Plan Xeral. O Plan Xeral de Ordenación Municipal foi aprobado definitivamente en sesión plenaria celebrada o 26 de marzo de 1999 (DOG nº 66 de 8 de abril de 1999) e anulado por sentenza do Tribunal Supremo de data 14 de novembro de 2007. Dende ese momento recuperan a vixencia as Normas Subsidiarias de 1978. En 2008 o Ministerio de Medio Ambiente - Dirección General de Costas a través da Demarcación de Costas de Galicia redactou un proxecto para a Actuación Integral na Fachada Marítima de Redes. O proxecto foi tramitado por vía de urxencia. A modificación puntual xurde da necesidade de adaptar o planeamento vixente a este proxecto de inmediata execución e de incluír os terreos para unha actuación complementaria ao proxecto por parte do Concello. Esta modificación puntual, fundaméntase en razóns de interese público, xa que a actuación prevista para a fachada marítima do núcleo de Redes, está encamiñada por unha parte á mellora da articulación do espazo público da vila, desconxestionando o tráfico da praza do Pedregal coa creación do novo aparcamento, e por outra á creación de novas dotacións urbanísticas. A Modificación Puntual tramitarase conforme ao establecido no artigo 94 da Lei 9/2002 de Ordenación Urbanística e Protección do Medio Rural de Galicia, coas modificacións derivadas da Lei 15/2004. A presente Modificación Puntual non supón un incremento da intensidade de uso da zona nin afecta a terreos cualificados como zonas verdes ou espazos libres públicos. A Modificación Puntual abrangue dous ámbitos separados entre si, pero ambos incluídos no proxecto do Ministerio de Medio Ambiente, e uns terreos de titularidade municipal que complementan unha das actuacións. O primeiro dos ámbitos localízase na parte oeste do casco histórico da vila de Redes e recolle o espazo que o proxecto destina a aparcamento público de vehículos e os terreos para actuación complementaria do Concello. Trátase dunha grande explanada carente de urbanización que xa actualmente se destina a este uso. O segundo ámbito sitúase ao sur do núcleo, na punta Modias, e recolle o espazo que ocupa actualmente o Club de Remo de Redes e as parcelas para a localización do novo edificio que substituirá ao existente. Neste ámbito localízanse a antiga Batería de Redes que o proxecto do Ministerio inclúe para o seu acondicionamento e rehabilitación, e o actual edificio do Club de Remo que será demolido tras a execución do novo edificio dotacional. Das tres parcelas catastrais incluídas nesta parte da actuación do Ministerio, dúas, as que ocupará a nova edificación, están cubertas por matogueira. A pendente destes terreos que caen cara o mar, é aproveitada no proxecto do novo edificio do Club de Remo, producíndose a completa integración do novo edificio dotacional na franxa costeira na que se localiza. A modificación puntual ten por obxecto a adecuación das Normas Subsidiarias ao proxecto que o Ministerio de Medio Ambiente - Dirección General de Costas a través da Demarcación de Costas de Galicia redactou para a Actuación Integral na Fachada Marítima de Redes, así como a inclusión de terreos para unha actuación complementaria do Concello. Dito proxecto contempla os seguintes principios básicos:  Reorganización do tráfico do núcleo de Redes co acondicionamento dun espazo para aparcadoiro público que posibilite a creación dunha zona exclusivamente peonil na praza do Pedregal. Neste sentido o acondicionamento do aparcadoiro público procúrase realizar con criterios de reversibilidade, coa utilización de pavimentos brandos e flexibles, delimitación mediante elementos naturais e introdución do arboredo como elemento organizador do espazo.  Recuperación da punta do Castelo de Redes coa demolición do actual Club de Remo e a construción do novo edificio.  Acondicionamento da punta Modias.  Integración topográfica e ambiental do conxunto da actuación. A tal efecto, a modificación puntual:  Incorpora ao planeamento os ámbitos para a execución do proxecto do Ministerio e os terreos para a actuación complementaria do Concello.  Altera a cualificación urbanística dos terreos, que non a clasificación, co obxecto de acomodala ao proxecto do Ministerio de Medio Ambiente que se pretende executar e á actuación complementaria do Concello. A modificación puntual non afecta a aspectos normativos das Normas Subsidiarias de Planeamento. A modificación puntual afecta aos seguintes planos das Normas Subsidiarias: 3.(2) Organización espacial en Redes De acordo coa lexislación urbanística e ambiental vixente, redáctase un documento de inicio onde se conclúe que de acordo cos criterios de ordenación establecidos con anterioridade, sustentados na mellora das condicións da urbanización e integración territorial do proxecto e no mantemento dos valores ambientais e culturais de relevancia, estímase que os previsibles efectos ambientais xerados pola Modificación Puntual non son significativos, todo o contrario, representan unha oportunidade de mellorar as condicións ambientais e de ordenación do desenvolvemento do núcleo de Redes. A Coruña, xullo de 2011” Contra esta Orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdicción contencioso-administrativa. En Ares a 10 de abril do 2012 O Alcalde-Presidente Asdo.- Julio Ignacio Iglesias Redondo